Фердинанд Фрайлиграт
Почит на труда

Превод от немски: Николай Марангозов, —

chitanka.info

На този, който вдига чук

и жъне в нивата пшеница,

земята който пори с плуг,

жена да храни и дечица —

и онзи, що на стан тъче

коноп и лен, памук и вълна,

децата си да облече,

и този, който плува в чълна —

на всички почит и хвала,

на всеки, що за нас се грижи

по необгледните поля,

по воденици и по хижи —

хвала на тоя, що оре

със ралото — но и томува,

що с ум оре, все тъй добре,

макар и често да гладува!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.